డిజిటల్‌ చెల్లింపులకు హెల్ప్‌లైన్‌-14444
-  నాస్కామ్‌, టెలికాం సంస్థలతో కలిసి ఏర్పాటు
-10 లక్షల పీవోఎస్‌ యంత్రాల దిగుమతి యోచన : చంద్రబాబు
న్యూఢిల్లీ: దేశంలో నగదురహిత లావాదేవీలను పెంపొందించే కార్యక్రమంలో భాగంగా సర్కారు పలు వినూత్న ఆలోచనలు చేస్తోంది. ఇందులో భాగంగా డిజిటల్‌ పేమెంట్లకు సంబంధించి సమస్యల పరిష్కారానికి గాను 14444 హెల్ప్‌లైన్‌ను ఏర్పాటు చేయనుంది. ఇందుకోసం నాస్కామ్‌, టెలికాం ఆపరేటర్లు, నితి ఆయోగ్‌లు కలిసి పని చేయనున్నాయి. డిజిటల్‌ పేమెంట్లపై ఏర్పాటు చేసిన ముఖ్యమంత్రుల కమిటీ నాలుగో సమావేశంలో ఈ దిశగా సమాలోచనలు జరిగాయి. కమిటీ కన్వీనర్‌ ఆంధ్రప్రదేశ్‌ ముఖ్యమంత్రి చంద్రబాబు నాయుడు మాట్లాడుతూ దేశ వ్యాప్తంగా నగదు రహిత చెల్లింపులకు వెసులుబాటు కల్పించేందుకు గాను దాదాపు పది లక్షల 'విక్రయ కేంద్ర యంత్రాల'ను (పీవోఎస్‌) దిగుమతి చేసుకొనే యోచనలో ఉన్నట్టుగా ఆయన తెలిపారు. డిజిటల్‌ చెల్లింపులకు సంబంధించిన ఫిర్యాదులకు గాను '14444' హెల్ప్‌లైన్‌ను తీసుకువచ్చేందుకు గాను ఐటీ విభాగానికి చెందిన నాస్కామ్‌, టెలిఫోన్‌ ఆపరేటర్లు సర్కారు సమాలోచనలు జరుపుతోందని నిటి ఆయోగ్‌ ఉపాధ్యక్షుడు అరవింగ్‌ పనగారియా తెలిపారు. ఈ హెల్ప్‌లైన్‌ను త్వరలోనే అందుబాటులోకి తేనున్నట్టుగా వివరించారు. డిజిటల్‌ చెల్లింపుల విషయమై ఏర్పాటు చేసిన ముఖ్యమంత్రుల కమిటీ వచ్చే వారం తన మధ్యంతర నివేదకను ప్రధాని నరేంద్ర మోడీకి సమర్పించనున్నట్టు బాబు తెలిపారు. డిసెంబరు 31 తరువాత కూడా నగదురహిత లావాదేవీలకు ప్రోత్సహకాలు, రాయితీలు వర్తిస్తాయని ఆయన సూచనప్రాయంగా తెలిపారు.
మీ స్నేహితులకు రికమెండ్ చెయ్యండి